Uitspraak in Krugersdorp-moorde beginMarcel Steyn in die hooggeregshof in Johannesburg [3 Junie 2019]. (Foto: Maroela Media) Cecilia Steyn (38), Zak Valentine (34) en Marcel Steyn (21) is die laaste oorblywende lede van die organisasie Electus per Deus (Gekies deur God), oor wie daar uitspraak gelewer moet word in die strafregtelike aanklagte teen hulle. Hulle word onder meer beskuldig van 11 moorde en dat hulle ŉ rampokkeronderneming tussen 2012 en 2016 bedryf het. Cecilia staan tereg op altesaam 32 aanklagte, Valentine op 31 aanklagte en Marcel Steyn, die jongste lid van die groep, staan tereg op 21 aanklagte. Hofverrigtinge het bykans ŉ uur en ŉ half laat begin, nadat daar nie genoeg plek vir Cecilia Steyn en Valentine op die voertuie was wat gevangenes hof toe vervoer nie. Die staat het verlede maand in sy slotbetoë in die hooggeregshof in Johannesburg voor regter Francis aangevoer die beskuldigdes in dié saak se moordtogte is beplan en uitgevoer op dieselfde manier as wat ŉ korporatiewe onderneming bedryf sou word. Zak Valentine, Cecilia Steyn en Marcel Steyn in die hooggeregshof in Johannesburg [3 Junie 2019]. (Foto: Maroela Media) Marcel het verlede maand haar weergawe van gebeure verander en aangevoer dat sy onder dwang opgetree en vir haar lewe gevrees het. Sy het haar boonop in verskeie van die moorde geïmpliseer. Dit word egter nie as ŉ bekentenis geag nie. Die saak het later bekend geraak as die “afspraakmoorde” omdat verskeie slagoffers vermoor is toe hulle iemand vir ŉ afspraak ontmoet het. Marinda Steyn (51) en haar seun Le Roux Steyn (22) is verlede jaar ingevolge ŉ pleitooreenkoms skuldig bevind vir hulle aandeel in die moordtogte. Marinda is tot 11 lewenslange vonnisse en ŉ bykomende 115 jaar tronkstraf gevonnis. Le Roux is effektief 25 jaar tronkstraf opgelê.